AAV ร่วงกว่า 5% โบรกฯแนะซื้อเก็บเป้า 7 บ.-ชี้ PBV ปี 59 อยู่ที่ 1.5 เท่า
AAV ร่วงกว่า 5% โบรกฯแนะซื้อเก็บเป้า 7 บ.-ชี้ PBV ปี 59 อยู่ที่ 1.5 เท่า ล่าสุด ณ เวลา 10.05 น.ราคาอยู่ที่ 5.50 บาท ลบ 0.30 บาท หรือ 5.17% มูลค่าการซื้อขาย 52.84 ล้านบาท
26 ก.พ. 2559

ผู้สื่อข่าวรายงานว่า ราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 10.05 น.ราคาอยู่ที่ 5.50 บาท ลบ 0.30 บาท หรือ 5.17% มูลค่าการซื้อขาย 52.84 ล้านบาท โดยราคาหุ้นเปิดตลาดที่ 5.55 บาท ต่ำสุดที่ 5.40 บาท สูงสุดที่ 5.55 บาท
โดย บล.กสิกรไทย ระบุในบทวิเคราะห์(26 ก.พ.)  แนะนำซื้อ AAV ราคาเป้าหมาย 7.00 บาท คิดเป็น PBV 2559 ที่ 1.5 เท่า โดยปัจจุบันซื้อขายที่ PBV 1.3 เท่า ต่ำกว่าค่าเฉลี่ยของบริษัทสายการบินต้นทุนต่ำ (LCC) ในภูมิภาคที่ 1.6 เท่า
โดย AAV รายงานกำไรสุทธิ 276 ลบ. ในไตรมาส 4/58 ต่ำกว่าที่เราคาด 50% และต่ำกว่า consensus 40% จากรายได้ และ EBITDA margin ที่ลดลง โดยค่าโดยสารเฉลี่ยลดลงถึง 19% จากปีก่อน ในไตรมาส 4/58 จากการเติบโตของจำนวนผู้โดยสารต่างชาติที่ลดลง และ การยกเลิกการเก็บค่าธรรมเนียมค่าน้ำมัน ในส่วนของต้นทุนเชื้อเพลิงต่อ ASK นั้นปรับลดลง 30% YoY แต่ EBITDA margin ปรับลดลง 6% จากอัตราผลตอบแทนต่อผู้โดยสารที่ลดลง จำนวนผู้โดยสารเพิ่มขึ้น 18% YoY ในไตรมาส 4/58 โดยยังคงประมาณการกำไรในปี 2559 เพื่อรอเข้าร่วมประชุมนักวิเคราะห์ ในวันนี้ (26 ก.พ. 59)
อนึ่ง ผลการดำเนินงานประจำปี 58 สิ้นสุดวันที่ 31 ธ.ค.58 มีกำไรสุทธิ 1.08 พันล้านบาท หรือมีกำไรต่อหุ้น 0.2224 บาท เพิ่มขึ้น 488.75% จากช่วงเดียวกันของปีก่อนที่มีกำไรสุทธิ183.18 ล้านบาท หรือมีกำไรต่อหุ้น 0.0378 บาทเนื่องจากรายได้เพิ่มขึ้นตามจำนวนผู้โดยสารที่เพิ่มขึ้น และมีอัตราส่วนการขนส่งผู้โดยสารที่แข็งแกร่ง